Keywords

Summary



Keywords

1. Uradniki – Kariera – Uvedba novega sistema z Uredbo št. 723/2004 – Pridobljene pravice – Uspešno opravljen natečaj za prehod med kategorijami pred 1. majem 2004

(člen 336 PDEU; Kadrovski predpisi, Priloga XIII, členi 2, 8 in 10; Uredba Sveta št. 723/2004)

2. Uradniki – Kariera – Uvedba novega sistema z Uredbo št. 723/2004 – Izpodbijanje zakonitosti nove določbe kadrovskih predpisov

(člen 336 PDEU; Kadrovski predpisi, Priloga XIII, členi 2(1), 8(1) ter 10(1), (2) in (3); Uredba Sveta št. 723/2004)

3. Uradniki – Kariera – Uvedba novega sistema z Uredbo št. 723/2004 – Kršitev načela enakega obravnavanja – Neobstoj

(člen 336 PDEU; Kadrovski predpisi, Priloga XIII, člena 2 in 10; Uredba Sveta št. 723/2004)

Summary

1. Ker pravna vez med uradniki in upravo temelji na kadrovskih predpisih in ni pogodbena, lahko zakonodajalec ob spoštovanju zahtev, ki izhajajo iz prava Skupnosti pravice in obveznosti uradnikov kadar koli spremeni. Sprememba velja za prihodnje učinke položajev, ki so nastali, ko je veljal stari zakon, razen če obstajajo pridobljene pravice, namreč, da se dejstvo, na podlagi katerega so bile pridobljene, časovno umešča v čas pred zakonodajno spremembo.

Zato so uradniki, ki so karierno napredovali zaradi uspešno opravljenega notranjega natečaja, organiziranega pod starimi kadrovskimi predpisi, pridobili pravico do spoštovanja napredovanja na podlagi teh kadrovskih predpisov. Vendar taka pravica pomeni samo to, da se, kar zadeva zlasti napredovanje v karieri, po kadrovskih predpisih obravnavajo enako kot vsi uradniki z novim nazivom, ki so ga tako pridobili.

Zakonodajalcu široka diskrecijska pravica, ki jo ima za potrebno spreminjanje kadrovskih predpisov in med drugim za spremembo strukture nazivov uradnikov, ne omogoča sprejemanja sprememb, ki niso v povezavi s to potrebo ali pri katerih se ne bi upoštevala usposobljenost, ki naj bi jo ti nazivi odražali. Vendar zakonodajalca kljub temu ne sme zavezovati obveznost ohranitve povsem enakega razmerja, ki je med temi nazivi obstajalo pred spremembo kadrovskih predpisov. Zato se uradniki ne morejo uspešno sklicevati na domnevne pridobljene pravice do razvrstitve v višji naziv, pridobljene na podlagi starih kadrovskih predpisov, da bi s tem utemeljili nezakonitost členov 2 in 8 Priloge XIII k novim kadrovskim predpisom.

(Glej točke od 82 do 87.)

2. Uradniki se ne morejo sklicevati na načelo varstva legitimnih pričakovanj, da bi nasprotovali uporabi nove določbe kadrovskih predpisov, predvsem na področju, na katerem ima zakonodajalec široko diskrecijsko pravico kakršno je nova karierna struktura, uvedena z Uredbo št. 723/2004 o spremembi Kadrovskih predpisov za uradnike Evropskih skupnosti in pogojev za zaposlitev drugih uslužbencev Evropskih skupnosti.

(Glej točko 93.)

3. Uradniki, ki so uspešno opravili notranji natečaj za prehod med kategorijami na podlagi starih kadrovskih predpisov, niso v enakem pravnem in dejanskem položaju kot uradniki, ki takega natečaja niso uspešno opravili. Prvi so na podlagi kadrovskih predpisov pridobili boljše karierne možnosti kot drugi, kar je bilo upoštevano v prehodnih določbah Priloge XIII k novim kadrovskim predpisom.

Za zakonodajalca Skupnosti glede na to, da je s sprejetjem novih kadrovskih predpisov preoblikoval do tedaj veljaven karierni sistem, ne more veljati obveznost, da določi povsem enako hierarhijo nazivov, kakršna je bila po starih kadrovskih predpisih, ne da bi šlo za poseg v njegovo pristojnost spreminjanja kadrovskih predpisov. V teh okoliščinah primerjava hierarhičnih stopenj pred reformo kadrovskih predpisov in po njej sama po sebi ni odločilna pri presoji skladnosti novih kadrovskih predpisov z načelom enakega obravnavanja.

Novi kadrovski predpisi razlikujejo med karierami uradnikov, ki so imeli po starih kadrovskih predpisih različne hierarhične nazive, in zagotavljajo tistim, ki so uspešno opravili natečaj za prehod med kategorijami, drugačne karierne možnosti, kot jih imajo uradniki, ki istega natečaja niso uspešno opravili. Še posebej prehodni sistem in zlasti člen 10(1) in (2) Priloge XIII k novim kadrovskim predpisom s pravilom blokiranja napredovanja v karieri in s pravilom določanja stopenj napredovanj za različne nazive zagotavljata boljše karierne možnosti uradnikom, ki so imeli po starih kadrovskih predpisih višji naziv, in torej tistim, ki so napredovali v nazive po uspešno opravljenem natečaju za prehod med kategorijami.

(Glej točke 102, 105, 106.)